Maisiejūnų pilkapiai

Maisiejūnų pilkapiai – pilkapiai Kaišiadorių rajono savivaldybės teritorijoje, prie Maisiejūnų kaimo (Kruonio seniūnija). Pasiekiami iš plento Rumšiškės-Kruonis už kelių Rumšiškės-Žiežmariai ir Kaišiadorys-Kruonis sankryžos pasukus plentu į dešinę pietvakarių kryptimi link Kruonio HAE.

Pilkapynas 
Pilkapynas yra 250 m į šiaurės vakarus nuo pirmojo Maisiejūnų piliakalnio. 1953 m. jį žvalgė Lietuvos istorijos institutas, 1971 m. tyrė Lietuvos istorijos ir etnografijos muziejaus archeologai (vadovė Eugenija Butėnienė). Ištirti 5 pilkapiai. Per 1986–1989 m. tyrinėjimus (vadovas Eugenijus Butėnas) ištirti 22 pilkapiai, patikrintos spėjamų pilkapių vietos. Iš viso žinomi 43 pilkapiai, jie gana arti vienas nuo kito.

Rasti 22 kapai, devyniolikoje jų mirusieji palaidoti nedeginti, trijuose – sudeginti. Radiniai: ietigaliai, kirviai, skydas, peiliai, papuošalai, keramika, datuojami V a. – VI a. ir XI a. – XII a. Juos saugo Lietuvos nacionalinis muziejus.

Visų pilkapių pagrindas apjuostas akmenų vainiku. Mirusieji laidoti aukštielninki. Akmenys dengė visą kapo duobę. Pilkapiai priskirtini vadinamiesiems akmeniniams pilkapiams, jie skirami jotvingiams. Maisiejūnų piliakalniai ir pilkapiai – vienas geriausiai išlikusių Nemuno vidurupio archeologinių paminklų kompleksų.

Šaltiniai 

Lietuvos pilkapiai
Kaišiadorių rajono paveldas